NILU

NILU, tidligere kjent som NILU – Norsk institutt for luftforskning, juridisk navn Stiftelsen NILU, er et forskningsinstitutt som har som formål atmosfærens sammensetning, klimaendringer, luftkvalitet, miljøgifter, helseeffekter, bærekraftige systemer, sirkulær økonomi og digitalisering. På bakgrunn av forskningen leverer NILU integrerte tjenester og produkter innenfor analyse, overvåkning og rådgivning. NILU jobber også for å gi råd og opplyse samfunnet om klimaendringer og forurensning, og konsekvensene av dette. NILU er organisert som en uavhengig, non-profit stiftelse.

 Instituttet 
NILU ble grunnlagt som institutt under Norges Teknisk-Naturvitenskapelige Forskningsråd den 1. juni 1969 da instituttets første direktør, Brynjulf Ottar, tiltrådte sin stilling. Instituttet ble fristilt som selvstendig stiftelse 16. desember 1985. Det har siden opparbeidet seg som et av de ledende forskingsmiljøer og vitenskapelige laboratorier i Europa som hovedsakelig arbeider med problemer relatert til luftforurensning. NILU mottar en grunnbevilgning fra Miljøverndepartementet for å ivareta nasjonale oppgaver i spørsmål relatert til luftkvalitet. NILU har således en sentral rolle i det forebyggende miljøvernarbeidet og har kunnskapsstrategisk betydning for miljøvernforvaltningen. Med rundt 200 ansatte, omtrent halvparten er forskere, er NILU blant Europas største luftforskningsinstitutter.

Instituttet har sitt hovedkontor på Kjeller ved siden av Institutt for energiteknikk (IFE), men har siden høsten 1994 også kontor i Framsenteret (FRAM – Nordområdesenter for klima og miljøforskning) i Tromsø. Forskningen i Tromsø er særlig knyttet til miljøproblemene i polarområdene og Barentsregionen.Sivertsen, Bjarne (2009): NILU; 40 år i lufta, Kjeller: NILU, ISBN 978-82-425-2132-3, s. 18 I tillegg har instituttet siden 2001 vært etablert med datterselskap i Polen (NILU Polska), Sivertsen, Bjarne (2009): NILU; 40 år i lufta, s. 19 i Abu Dhabi (2006–2014), Sivertsen, Bjarne (2009): NILU; 40 år i lufta, s. 20 og Sør-Afrika (u-MOYA-NILU) for blant annet bistå myndighetene med rådgivning om luftkvalitet. Sivertsen, Bjarne (2009): NILU; 40 år i lufta, s. 21 Disse mindre selskapene har siden utspilt sin rolle.

Fredag 1. september 2023 etablerte NILU, som et klima- og miljøinstituttet, et datterinstitutt i Sverige. Med det går NILU fra å være norsk til å bli skandinavisk. NILUs nye datterinstitutt «NILU Klimat- och miljöinstitutet» har hovedkontor i Gøteborg. Forskningsdirektør og ansvarlig for den svenske virksomheten er Johanna Berlin. Hun kommer fra Volvo Personvagnar i samme by, men har også bred bakgrunn fra den svenske instituttsektoren med miljøsystemanalyse, det vil si livssyklusvurdering og bærekraftig industriell produksjon. NILUs hensikt med å utvide til Sverige er at det gir et større globalt nedslagsfelt, styrker selskapets internasjonale samarbeid og gir økte muligheter til å bidra til bærekraftig omstilling for flere industrier og næringslivsaktører.

 Logo 
NILUs logo bestod fra starten av av navnetrekket NILU samt en stilisert byhorisont med en blå bue over. Den opprinnelige logoen ble stilisert og forenklet opp gjennom tiårene.

Den 30. desember 2023 tok NILU i bruk en ny visuell profil, som omfattet en ny logo der byhorisonten og den blå buen var fjernet. Den nye logoen består kun av navnetrekket NILU; i motsetning til den gamle logoen med vertikalt navnetrekk er den nye logoen horisontal.

 Forskningsoppgaver 
NILU utfører miljøforskning med tyngdepunkt på kildene til luftforurensning, atmosfærisk transport, omvandling og avsetning av luftforurensning. NILU foretar også vurdering av virkningene som forurensninger har på økosystemer, helse og materialer. Overvåkingen av langtransporterte luftforurensninger, sur nedbør, global oppvarming og global luftkvalitet er viktige oppgaver.

NILU har både nasjonale og internasjonale oppgaver, og har mange oppdrag som koordinator for internasjonale miljøprosjekter. Et eksempel er forskningsprogrammet EMEP, et fellesprogram for overvåking og vurdering av langtransportert luftforurensninger i Europa. Innen EMEP har NILU siden 1977 hatt ansvaret for å anbefale målemetoder, samle inn og bearbeide data. NILU er også en av fire samarbeidende institusjoner i «Temasenter for luftkvalitet» under Det europeiske miljøbyrået (EEA). NILU har en ledende internasjonal rolle i det å samle inn, lagre og stille til rådighet måledata fra atmosfærisk forskning og måleprogrammer. Som ansvarlig for internasjonale databaser, mottar NILU derfor data fra flere land.

Som spesialist på å levere systemer for måling av luftforurensninger og overvåking av luftkvalitet har NILU også utviklet et automatisk overvåkingsprogram for luftkvalitet i byer og urbane områder. Systemet, som kalles for AirQUIS, er et dataverktøy som gir beslutningstakere muligheten for å overvåke, planlegge og vurdere luftkvaliteten og foreta tiltak.

En vesentlig del av NILUs forskningsoppgaver er overvåke klimaendringer, global luftkvalitet og langtransportert luftforurensning fra overvåkingsobservatorier i Norge: Birkenesobservatoriet i Aust-Agder og ALOMAR på Andøya «ALOMAR Observatory: Arctic Lidar Observatory for Middle Atmosphere Research» , Andøya Rocket Range, på Zeppelinobservatoriet (ved Ny-Ålesund på SvalbardAtmosfæriske tilførsler av miljøgifter , Miljøstatus.no) i Arktis og på Trollobservatoriet i Antarktis (Troll). Disse måle- og overvåkningsobservatoriene gir forskere over hele verden viktige informasjon og data om blant annet forurensninger, klimagasser og klimadrivere.

 NILUs direktører 
 1969–1988: Brynjulf Ottar
 1988–1995: Harald Dovland
 1995–1996: Paal Berg (fungerende direktør)
 1996–2003: Øystein Hov
 2003–2009: Gunnar Jordfald
 2009–2021: Kari Nygaard
 2021–2024: John Rune Nielsen
 2024–: Tomas Nordlander (tiltredelse 1. mai 2024)

 Referanser 

 Eksterne lenker 

 www.luftkvalitet.nilu.no, Måledata for luftkvalitet. En tjeneste fra NILU som viser forekomsten av luftforurensning i Norge.


Kategori:Norsk forskning
Kategori:Miljøvern i Norge
Kategori:Geovitenskapelige forskningsorganisasjoner
Kategori:Etableringer i 1969
Kategori:Vitenskap i 1969
Kategori:Forskningsinstitutter i Norge
Kategori:Miljøinstitutter